C 152/6

Uverejnenie žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013

(2020/C 152/05)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

ŽIADOSŤ O ZMENU ŠPECIFIKÁCIE VÝROBKU

„Rioja“

PDO-ES-A0117-AM06

Dátum žiadosti: 24. 9. 2018

1. Pravidlá vzťahujúce sa na zmenu

Článok 105 nariadenia (EÚ) č. 1308/2013 – podstatná zmena

2. Opis a dôvody zmeny

2.1. Korigendum

Oprava chyby zistenej v znení oddielu 8 bodu b.7.1 druhého odseku špecifikácie výrobku (Uplatniteľné požiadavky). Táto zmena sa netýka jednotného dokumentu.

Znenie sa musí zmeniť takto:

„Proces kvalifikácie sa vykoná na homogénnej zásielke alebo šarži a musí sa vykonať v súlade s normami pre vína oprávnené niesť chránené označenie pôvodu ‚Rioja‘, ktoré vypracovala regulačná rada“.

2.2. Zrušenie obmedzenia týkajúceho sa používania niektorých bielych odrôd

Bod 3.b.1 špecifikácie výrobku, nadpisy „BIELE“ a „RUŽOVÉ“, a bod 2.5.1 „Osobitné enologické postupy“ uvedené v jednotnom dokumente sa musia zmeniť.

Musí sa vypustiť riadok, v ktorom sa uvádza, že odrody Chardonnay, Sauvignon Blanc a Verdejo nesmú prevládať v konečnom výrobku v prípade bielych a ružových vín.

V rokoch 2008 a 2009 Regulačná rada pre chránené označenie pôvodu „Rioja“ rozšírila katalóg povolených bielych a modrých odrôd. Išlo o strategické rozhodnutie, ktoré je vzhľadom na trhové príležitosti odporúčané v strategickom pláne pre víno Rioja na obdobie 2005 – 2020.

S cieľom zachovať vlastnosti bielych vín sa rada rozhodla, že odrody Chardonnay, Sauvignon Blanc a Verdejo nebudú prevládať v konečnom výrobku. Rada sa domnievala, že ich pridanie bude mať doplnkový charakter a postupne bude možné získať vedomosti o pestovaní týchto odrôd a starostlivosti o ne.

Z komerčného hľadiska malo toto rozhodnutie badateľne pozitívne výsledky, keďže kvalita bielych vín Rioja je čoraz viac oceňovaná a dosiahla sa miera rastu, ktorá výrazne prevyšovala trhový priemer.

Na základe tejto skutočnosti sa plénum Regulačnej rady pre chránené označenie pôvodu „Rioja“ na svojom plenárnom zasadnutí, ktoré sa konalo 11. novembra 2016, dohodlo na zrušení obmedzenia podielu odrôd Chardonnay, Sauvignon Blanc a Verdejo v konečnom výrobku z dôvodu komerčného záujmu o tieto odrody, ako aj vzhľadom na ich preukázanú vhodnosť z hľadiska kvality.

2.3. Nový pojem „Viñedo singular“ [vinohradnícky hon] uvádzaný na etiketách a podmienky jeho používania

S cieľom zaviesť podmienky používania pojmu „viñedo singular“ [vinohradnícky hon] sa musia zmeniť rôzne body v špecifikácii výrobku (3.b.3, 4, 5, 8.b.1, 8.b.3.4, 8.b.4.1, 8.b.4.3, 8.b.5.2, 8.b.5.3, 8.b.5.5, 8.b.6.2, 8.b.6.3, 8.b.6.4, 8.b.7.3, 8.b.9, 8.b.10.3, 8.b.10.5, 8.b.10.9) a v jednotnom dokumente (2.5.1 – spracovateľský výnos, 2.5.2, 2.6 – posledný odsek, 2.9 – označovanie).

Vzhľadom na dopyt spotrebiteľov, ktorí žiadajú viac informácii o pôvode vín na etikete, záujem výrobcov propagovať vína, ktoré majú špecifický pôvod a obmedzujú sa na určité miesto, a potrebu náležite usporiadať a štandardizovať súčasnú ponuku vín a prípadných nových vín doplnených do tejto ponuky, bolo vhodné v rozsahu pôsobnosti štvrtého dodatkového ustanovenia zákona č. 6/2015 stanoviť podmienky uznávania týchto vín z menších zemepisných jednotiek, ktorým bolo v konkrétnom prípade vína Rioja udelené označenie „viñedos singulares“ [vinohradnícke hony].

Vzhľadom na túto situáciu boli za posledné dva roky vypracované rôzne návrhy a preskúmali sa rôzne alternatívy. Vyžiadalo sa stanovisko expertov a uskutočnili sa diskusie s cieľom preskúmať aj ten najmenší detail. Výsledkom je predpis, ktorý zohľadňuje úspech založený na existujúcich kategóriách a ktorý pri poskytovaní informácií, ktoré určití spotrebitelia ocenia, vychádza práve z týchto kategórií.

Vinohradnícky hon musí byť vyvážený, s obmedzenou rodivosťou a spĺňať kvalitatívne požiadavky, ktoré spolu s pôvodom prispejú k výrobe vysokokvalitného vína.

Z tohto dôvodu, ako aj z dôvodu povinnej vysledovateľnosti, boli stanovené postupy na zabezpečenie tejto vyváženosti. Existujú však aj obmedzenia týkajúce sa veku, výnosov, pestovateľských postupov, zberu a spracovania. Organoleptické hodnotenie je náročnejšie a prepojenie s vinohradom musí byť dlhodobé.

Tým sa otvára cesta pre obohatenie ponuky vín Rioja, čo nepochybne prispeje k posilneniu jeho profilu ako vedúceho, priekopníckeho CHOP, ako aj k tomu, že ho budú oceňovať vplyvné osobnosti aj tvorcovia verejnej mienky.

2.4. Zmeny podmienok používania tradičných pojmov „Reserva“ a „Gran Reserva“

V špecifikácii výrobku sa v bode 3.C musia zmeniť nadpisy „Pre tradičný pojem ‚Reserva‘“ a „Pre tradičný pojem ‚Gran Reserva‘“. Táto zmena sa netýka jednotného dokumentu.

V prípade červených vín označených pojmom „Reserva“ sa zavádza minimálny čas vyzrievania vo fľaši a v prípade červených vín označených pojmom „Gran Reserva“ sa tento čas skracuje, a to v medziach minimálnych časových rámcov, ktoré sa upravujú španielskymi právnymi predpismi o používaní týchto tradičných pojmov.

Vo vymedzení doplnkového tradičného pojmu „Reserva“ sa minimálne obdobie vyzrievania vo fľaši nešpecifikovalo, a to ani vo vymedzení uvedenom v zákone č. 6/2015 z 12. mája 2015, ani v špecifikácii výrobku pre chránené označenie pôvodu „Rioja“. Toto obdobie bolo preto ponechané na uváženie výrobcu, ktorý sa mohol slobodne rozhodnúť, kedy sa dosiahla správna rovnováha a správne vlastnosti pre danú kategóriu. Vzhľadom na organoleptickú kontrolu vín označených vo vinárskych podnikoch na účely expedície a kupovaných na predajnom mieste sa rozhodlo, že stanovenie minimálneho času vyzrievania vo fľaši v prípade červeného vína s ohľadom na celkový minimálny čas špecifikovaný v definícii, by bolo jasným kvalitatívnym krokom vpred a bolo by v súlade s procesom neustáleho zlepšovania, o ktoré sa výrobcovia vín Rioja odjakživa snažili. Plénum Regulačnej rady pre chránené označenie pôvodu „Rioja“ sa preto na svojom plenárnom zasadnutí, ktoré sa konalo 11. novembra 2016, rozhodlo pri červených vínach označených pojmom „Reserva“ vymedziť minimálne šesťmesačné obdobie vyzrievania vo fľaši, ktoré nasleduje po procese vyzrievania v bariku, ktoré musí trvať aspoň jeden rok. Celkovo musí celý proces vyzrievania v bariku a vyzrievania vo fľaši trvať najmenej 36 mesiacov.

Vymedzenie doplnkového tradičného pojmu „Gran Reserva“ poukazuje na určitú nepružnosť v špecifikácii výrobku pre chránené označenie pôvodu „Rioja“ v porovnaní s jeho vymedzením uvedeným v zákone č. 6/2015 z 12. mája 2015, v ktorom sa stanovilo minimálne obdobie vyzrievania vo fľaši v dĺžke 36 mesiacov, ktoré nasleduje po 24 mesiacoch vyzrievania v bariku. Podľa španielskych právnych predpisov sa vyžaduje, aby toto obdobie vyzrievania v bariku trvalo aspoň 18 mesiacov, ale nešpecifikuje sa v nich, ako dlho musí víno vyzrievať vo fľaši. Pre vína Rioja platia prísnejšie požiadavky na minimálny čas vyzrievania v bariku (24 mesiacov), pretože sa vychádza z toho, že tak možno dosiahnuť všestrannejšie a expresívnejšie vína a zároveň ich optimálnu kvalitu. Minimálne obdobie vyzrievania vo fľaši sa skrátilo na 24 mesiacov (napriek tomu je toto obdobie dlhšie ako obdobie stanovené vo vnútroštátnych právnych predpisoch, v ktorých sa v tejto súvislosti nešpecifikuje žiadna povinnosť) bez toho, aby sa zmenilo minimálne kombinované obdobie vyzrievania v bariku a vyzrievania vo fľaši v dĺžke 60 mesiacov. Na svojom plenárnom zasadnutí, ktoré sa konalo 11. novembra 2016, sa plénum Regulačnej rady pre chránené označenie pôvodu „Rioja“ rozhodlo vymedziť červené vína v kategórii „Gran Reserva“ ako vína, ktoré vyzrievali minimálne 60 mesiacov, pričom vyzrievanie v bariku musí trvať aspoň 24 mesiacov a vyzrievanie vo fľaši tiež aspoň 24 mesiacov.

2.5. Doplnila sa nová kategória chráneného výrobku – akostné šumivé víno

Rôzne body v špecifikácii výrobku (2, 2.a.1, 2.a.2, 2.a.4, 2.a.5, 2.a.6, 2.a.7, 2.a.8, 2.b, 3.b.1, 3.b.2, 3.b.3, 3.b.4, 3.c, 7, 8.b.5.1, 8.b.7.2, 8.b.9, 8.b.10.3) a v jednotnom dokumente (2.3, 2.4, 2.5.1, 2.8, 2.9 – označovanie) sa musia zmeniť tak, aby sa zaviedli požiadavky na túto novú kategóriu výrobkov a jej súvislosť.

Z trhových údajov vyplýva, že šumivým vínam sa v posledných rokoch mimoriadne dobre darí. „Rioja“ ako permanentne trhovo orientované zemepisné označenie si túto príležitosť nemôže nechať ujsť. Značný počet španielskych označení pôvodu zahŕňa vo svojej špecifikácii výrobku šumivé vína, a preto rozšírenie opísané pre víno „Rioja“ nie je v žiadnom prípade neuváženým ani nelogickým rozhodnutím.

S cieľom zachovať rovnaké normy kvality ako pri tichých vínach je zámerom vytvoriť luxusné šumivé víno, čo je dôvodom na obmedzenie výnosu a obsahu cukru (Brut, Extra Brut a Brut Nature). Používanie tradičnej metódy vinifikácie a minimálne obdobie zrenia v dĺžke 15 mesiacov sú toho dôkazom.

2.6. Vína zo špecifických oblastí a obcí

Musia sa zmeniť rôzne body v špecifikácii výrobku (2.a.1, 8.b.9, 8.b.10.3, 8.b.10.10) a v jednotnom dokumente (2.6 – „Rioja Baja“ sa zmenilo na „Rioja Oriental“, 2.8, 2.9 – označovanie) s cieľom zaviesť podmienky, ktoré treba splniť na to, aby víno mohlo niesť názov určitých oblastí a obcí.

Pojem podoblasť sa nahrádza pojmom oblasť; tri už existujúce oblasti sa nemenia. Mení sa však názov jednej oblasti („Rioja Baja“ na „Rioja Oriental“). Zároveň bude možné uviesť na etikete názov obce, ak z nej víno pochádza.

Regulačná rada na svojom plenárnom zasadnutí aktualizovala pravidlá týkajúce sa uvádzania oblastí (zmena názvu podoblastí, ktorá lepšie zodpovedá filozofii výrobcov vín Rioja, ktorá spočíva v tom, že ide o zemepisnú jednotku, ktorá je väčšia ako tieto tri vymedzené oblasti alebo menšie zemepisné jednotky) a uvádzania obcí či miest s cieľom zviditeľniť ich a spropagovať tieto vína. Zároveň sa tak zohľadňujú obavy výrobcov, tvorcov verejnej mienky a konečných spotrebiteľov, ktorí požadujú na etikete viac informácií o obrovskej rozmanitosti vín, ktoré sa v súčasnosti ponúkajú na trhu pod chráneným označením pôvodu „Rioja“. Tieto označenia doplnia tradičnú, úspešnú škálu vín vyrábaných sceľovaním vín rôzneho pôvodu.

Po vymedzení pravidiel postupu vysledovateľnosti v roku 1998, ktoré umožnili uvádzať na etikete názvov obcí alebo označení „Rioja Alta“, „Rioja Alavesa“ či „Rioja Baja“, teraz urobila rada ďalší krok a začala zohľadňovať situácie, keď výrobcovia vína pestujú vinič na susedných pozemkoch. V súčasnosti je za týchto podmienok možné zahrnúť až 15 % objemu hrozna pochádzajúceho z iných ako uvedených menších jednotiek. S cieľom podporiť udržateľnosť a zabrániť špekuláciám sa bude od takýchto vinohradov požadovať dlhodobejší záväzok. Toto tolerančné rozpätie zodpovedá prípustným limitom stanoveným v právnych predpisoch EÚ.

Ďalšou novinkou je zväčšenie tej časti etikety, ktorá môže byť vyčlenená pre uvádzanie názvov obcí alebo území, ktoré sa v súčasnosti označujú ako oblasti. Doteraz bol priestor vyhradený pre tieto označenia obmedzený na maximálne dve tretiny veľkosti určenej pre označenie „Rioja“. Odteraz sa môžu uvádzať rovnocenne a jedinou požiadavkou je, že nesmú byť výraznejšie ako názov zemepisného označenia.

Výrobcovia vín Rioja pokračujú v rozširovaní existujúcej škály kategórií ako súčasť procesu neustáleho zlepšovania, ku ktorému sa zaviazali, a neustále sa snažia posilniť svoje postavenie jedného z významných regiónov v segmente akostných vín na medzinárodnom trhu. Touto klasifikáciou existujúcej ponuky vín sa stanovujú určité požiadavky, ktoré umožňujú zaručiť akosť výrobku a presnosť označení na etiketách.

2.7. Zmena intenzity farby ružových vín

Bod 2.a.3 špecifikácie výrobku sa musí zmeniť (zmena sa netýka jednotného dokumentu).

Ružové vína so slabšou intenzitou farby sú prípustné.

Vzhľadom na spektrum farebnej intenzity stanovené pre akostné šumivé vína s týmto CHOP je vhodné, aby sa v záujme konzistentnosti schválili rovnaké kategórie ako tie, ktoré sa používajú pre tiché ružové vína s týmto CHOP, pričom by sa vzťahovali aj na vína s nižšou farebnou intenzitou, ktoré sú v súčasnosti v móde a spotrebitelia ich vyhľadávajú.

2.8. Zmeny týkajúce sa dátumov, od ktorých sa počíta obdobie zrenia

Bod 3.c špecifikácie výrobku sa musí zmeniť (zmena sa netýka jednotného dokumentu).

Neuvádzajú sa už dátumy, od ktorých sa počíta obdobie zrenia pre vína s tradičným pojmom „Crianza“. Regulačná rada je oprávnená prijímať v tejto súvislosti rozhodnutia.

Dôvodom tejto zmeny je, že zber sa v posledných rokoch začínal skôr. Skonštatovalo sa, že táto okolnosť následne viedla k tomu, že aj výroba vína sa posunula na skorší čas a víno sa stáčalo do sudov skôr. Existoval teda rozpor medzi praxou a výpočtom dátumu začiatku zberu, ktorý je stanovený v špecifikácii výrobku.

Okrem toho treba uviesť, že vzhľadom na súčasné okolnosti a uvedené vysvetlenie sa dátum 1. október uvedený v tom istom oddiele musí pri výpočte začiatku obdobia dvoch kalendárnych rokov, počas ktorého musí trvať proces zrenia, tiež posunúť na skorší dátum.

Orgán zodpovedný za správu chráneného označenia pôvodu môže podľa vlastného uváženia prijímať v tejto súvislosti rozhodnutia, aby mohol pružne zohľadniť každú prípadnú budúcu zmenu okolností.

JEDNOTNÝ DOKUMENT

1. Názov výrobku

Rioja

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

4. Opis vína (vín)

Biele a ružové vína (suché a polosuché)

Biele vína: slamovožlté s limetkovými tónmi, čisté a iskrivé. Vôňa zeleného ovocia, kvetov a zelene, typická pre danú odrodu. Mierna kyslosť vzbudzujúca pocit sviežosti.

Ružové vína: jahodovočervené s nádychom malín (v prípade vín „Crianza“ lososové), iskrivé, čisté. Vôňa červeného ovocia s kvetinovými tónmi. Vyváženosť medzi kyslou a ovocnou chuťou v ústach s pocitom sviežosti.

V oboch prípadoch sa vône v procese zrenia miešajú s ďalšími vôňami dubového dreva (vanilkové, pálené a dymové tóny) a kyslosť sa snúbi s tónmi páleného dreva.

— Obsah alkoholu sa líši v závislosti od podoblastí a zrenia.

— Vyšší obsah prchavých kyselín pri vínach, ktoré sú staršie ako jeden rok.

— Maximálny obsah SO2 na úrovni 180 mg/l, ak je obsah cukru < 5 g/l.

— Na všetky neuvedené limitné hodnoty sa vzťahujú platné právne predpisy. Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10,5 Minimálna celková kyslosť 3,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 240

Biele a ružové vína (polosladké a sladké)

Biele vína: slamovožlté s limetkovými tónmi, čisté a iskrivé. Vôňa zeleného ovocia, kvetov a zelene, typická pre danú odrodu. Mierna kyslosť s pocitom sviežosti a sladkosti v ústach v závislosti od druhu.

Ružové vína: jahodovočervené s nádychom malín (v prípade vín „Crianza“ lososové), iskrivé, čisté. Vôňa červeného ovocia s kvetinovými tónmi. Vyváženosť medzi kyslou a ovocnou chuťou s pocitom sviežosti a sladkosti v ústach v závislosti od druhu.

V oboch prípadoch sa vône v procese zrenia miešajú s ďalšími vôňami dubového dreva (vanilkové, pálené a dymové tóny) a kyslosť sa snúbi s tónmi páleného dreva.

— Obsah alkoholu sa líši v závislosti od podoblastí a zrenia.

— Vyšší obsah prchavých kyselín pri vínach, ktoré sú staršie ako jeden rok.

— Maximálny obsah SO2 na úrovni 180 mg/l, ak je obsah cukru < 5 g/l.

— Na všetky neuvedené limitné hodnoty sa vzťahujú platné právne predpisy. Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10,5 Minimálna celková kyslosť 3,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 25 Maximálny celkový obsah oxidu siričitého (v miligramoch na liter) 240

Červené vína (suché a polosuché)

Mladé vína sú purpurové s fialovými tónmi, vína „Crianza“ sú gaštanovočervené a čerešňovočervené, vína „Reserva“ majú čerešňovočervenú farbu s nádychom rubínovej a vína „Gran Reserva“ sú rubínové s hrdzavočervenými tónmi. Vôňa: výrazne ovocná, s odrodovými a kvetinovými tónmi, v prípade vín „Crianza“ s vôňou páleného dubového dreva. Vína „Reserva“ a „Gran Reserva“ sú komplexnejšie s korenistými arómami. Chuť: plná, s vyváženým obsahom kyselín/alkoholu/tanínu. Zrením sa zvyšuje jemnosť a predlžuje chuťový zážitok.

— Limitné hodnoty obsahu alkoholu sa líšia v závislosti od oblastí a zrenia.

— Prchavé kyseliny: pri suchých vínach starších ako jeden rok maximálne 1 g/l až do 10 obj. % a 0,06 g/l pre každý stupeň alkoholu nad 10 obj. %.

— SO2: maximálne 140 mg/l, ak je obsah cukru < 5 g/l.

— Na všetky neuvedené limitné hodnoty sa vzťahujú platné právne predpisy. Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 3,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 180

Akostné šumivé vína (biele alebo ružové)

Víno s nepretržitým uvoľňovaním oxidu uhličitého, ktoré má pri podávaní na spotrebu vizuálnu formu jemných bubliniek.

Akostné šumivé víno, podobne ako jeho kupáž po primárnej fermentácii, je číre, bez rozptýlených častíc, s rôznymi odtieňmi žltej alebo ružovej.

Jeho aróma musí vykazovať pozitívne atribúty sviežosti a ovocia, s komplexnosťou vyplývajúcou z toho, že počas sekundárnej fermentácie leží na kvasničných kaloch. To je najzreteľnejšie pri vínach „Reserva“ a „Gran Añada“. Nesmú vykazovať chyby, najmä tie, ktoré sú výsledkom oxidácie alebo redukcie.

— Na všetky neuvedené limitné hodnoty sa vzťahujú platné právne predpisy.

Maximálny skutočný obsah alkoholu 13 obj. %.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11 Minimálna celková kyslosť 5,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10,83 Maximálny celkový obsah oxidu siričitého (v miligramoch na liter) 140

5. Vinárske výrobné postupy

a) Základné enologické postupy

Postup pestovania

Prevláda názor, že vinice začínajú produkovať vo svojom štvrtom vegetačnom cykle (alebo skôr, na základe povolenia).

Hustota: min. 2 850 – max. 10 000 krov/ha

Systémy rezu/vedenia viniča: vedenie Gobelet a jeho varianty, dvojramenný kordón, vedenie „Vara y pulgar“, jednoramenný kordón, dvojitý Guyotov rez (len pri odrodách Chardonnay, Sauvignon Blanc, Verdejo, Maturana Blanca, Tempranillo Blanco a Turruntés).

Maximálne zaťaženie: 12 rodivých pukov na ker, 16 pri uvedených bielych odrodách a 14 pri odrode Grenache. Možné sú aj výnimky.

Zavlažovanie: povolené. Medzi 15. augustom a zberom možno používať len mikrozávlahu a je potrebné to oznámiť písomne 24 hodín vopred. Závlahu postrekom možno použiť na základe povolenia. Iné metódy závlahy sú zakázané.

V prípade akostných šumivých vín sa hrozno musí zbierať ručne (mechanický zber je zakázaný).

Osobitný enologický postup

Odrodové zloženie v závislosti od druhov vína:

ČERVENÉ: min. 95 % modrých odrôd, ak je hrozno odstopkované, a 85 %, ak je celé.

BIELE: 100 % bieleho hrozna.

RUŽOVÉ: min. 25 % modrého hrozna.

AKOSTNÉ ŠUMIVÉ VÍNA (BIELE A RUŽOVÉ): biele a/alebo modré hrozno. Ružové vína musia obsahovať najmenej 25 % modrého hrozna.

Prípadné miešanie bieleho a modrého hrozna sa musí vykonať po dodaní.

Vlastnosti hrozna: zdravé a s minimálnym obsahom alkoholu: 11 obj. % v prípade červených vín, 10,5 obj. % v prípade bielych vín a 9,5 obj. % v prípade akostných šumivých vín.

Maximálny spracovateľský výnos

— 70 litrov/100 kg zozbieraného hrozna v prípade vín. To sa môže vo výnimočných prípadoch v rámci určitých limitných hodnôt meniť.

— 62 litrov/100 kg zozbieraného hrozna v prípade akostných šumivých vín. To sa môže vo výnimočných prípadoch v rámci určitých limitných hodnôt meniť.

— 65 litrov/100 kg zozbieraného hrozna v prípade vín s označením „viñedo singular“ [vinohradnícky hon]. Nie sú povolené žiadne odchýlky.

Obmedzenie týkajúce sa vinifikácie

Zákazy

— používanie frakcií muštu alebo vína získaných lisovaním pri nedostatočnom tlaku v prípade chránených vín,

— kontinuálne skrutkové lisy, odstredivé drviče, ohrev rmutu a ohrev muštu alebo vína spolu s hroznovými výliskami s cieľom urýchliť extrakciu farbív,

— používanie dubových čipsov pri výrobe, zrení a skladovaní,

— sceľovanie rôznych druhov vína s cieľom získať víno odlišné od kupáží.

Špecifické podmienky vinifikácie

— Kvasenie v barikových sudoch: len v prípade bielych a ružových vín, ktoré musia zostať v sude aspoň mesiac.

— Karbonická macerácia: maximálny percentuálny podiel bieleho hrozna povolený pri výrobe červených vín je 5 % v prípade odstopkovaného hrozna a 15 % v prípade celého hrozna.

— Akostné šumivé víno: tradičnou metódou. Aspoň 15 po sebe idúcich mesiacov medzi tirážou a degoržovaním v tej istej fľaši. Celý výrobný proces vrátane označovania sa musí uskutočniť v tom istom vinárskom podniku. Pri sekundárnej fermentácii nesmie skutočný obsah alkoholu presiahnuť 1,5 obj. %. Pridaním expedičného likéru nesmie dôjsť k zvýšeniu skutočného obsahu alkoholu o viac ako 0,5 obj. %. Po degoržovaní je povolené premiestnenie bez filtrácie do sklených fliaš s objemom menej ako 0,75 l alebo najmenej 3 litre. Acidifikácia a odfarbovanie sú zakázané.

b) Maximálne výnosy

Modré odrody

6 500 kilogramov hrozna na hektár

Modré odrody

45,5 hektolitra na hektár

Biele odrody

9 000 kilogramov hrozna na hektár

Biele odrody

63 hektolitrov na hektár

Modré hrozno určené pre „viñedo singular“ [vinohradnícky hon]

5 000 kilogramov hrozna na hektár

Modré hrozno určené pre „viñedo singular“ [vinohradnícky hon]

32,5 hektolitra na hektár

Biele hrozno určené pre „viñedo singular“ [vinohradnícky hon]

6 922 kilogramov hrozna na hektár

Biele hrozno určené pre „viñedo singular“ [vinohradnícky hon]

44,99 hektolitra na hektár

6. Vymedzená zemepisná oblasť

RIOJA ALTA

Autonómna oblasť La Rioja

Ábalos

Alesanco

Alesón

Anguciana

Arenzana de Abajo

Arenzana de Arriba

Azofra

Badarán

Bañares

Baños de Río Tobía

Baños de Rioja

Berceo

Bezares

Bobadilla

Briñas

Briones

Camprovín

Canillas

Cañas

Cárdenas

Casalarreina

Castañares de Rioja

Cellórigo

Cenicero

Cidamón

Cihuri

Cirueña

Cordovín

Cuzcurrita de Río Tirón

Daroca de Rioja

Entrena

Estollo

Foncea

Fonzaleche

Fuenmayor

Galbárruli

Gimileo

Haro

Hervías

Herramélluri

Hormilla

Hormilleja

Hornos de Moncalvillo

Huércanos

Lardero

Leiva

Logroño

Manjarrés

Matute

Medrano

Nájera

Navarrete

Ochánduri

Ollauri

Rodezno

Sajazarra

San Asensio

San Millán de Yécora

San Torcuato

San Vicente de la Sonsierra

Santa Coloma

Sojuela

Sorzano

Sotés

Tirgo

Tormantos

Torrecilla sobre Alesanco

Torremontalbo

Treviana

Tricio

Uruñuela

Ventosa

Villalba de Rioja

Villar de Torre

Villarejo

Zarratón

Provincia Burgos (Miranda de Ebro): El Ternero (enkláva)

RIOJA ORIENTAL

Autonómna oblasť La Rioja

Agoncillo

Aguilar del Río Alhama

Albelda

Alberite

Alcanadre

Aldeanueva de Ebro

Alfaro

Arnedillo

Arnedo

Arrúbal

Ausejo

Autol

Bergasa

Bergasilla

Calahorra

Cervera del Río Alhama

Clavijo

Corera

Cornago

El Redal

El Villar de Arnedo

Galilea

Grávalos

Herce

Igea

Lagunilla de Jubera

Leza del Río Leza

Molinos de Ocón

Murillo de Río Leza

Muro de Aguas

Nalda

Ocón (La Villa)

Pradejón

Préjano

Quel

Ribafrecha

Rincón de Soto

Santa Engracia de Jubera (severná oblasť)

Santa Eulalia Bajera

Tudelilla

Villamediana de Iregua

Villarroya

Autonómna oblasť Navarre

Andosilla

Aras

Azagra

Bargota

Mendavia

San Adrián

Sartaguda

Viana

RIOJA ALAVESA

Provincia Álava

Baños de Ebro

Barriobusto

Cripán

Elciego

Elvillar de Alava

Labastida

Labraza

Laguardia

Lanciego

Lapuebla de La barca

Leza

Moreda de Alava

Navaridas

Oyón

Salinillas de Buradon

Samaniego

Villabuena de Álava

Yécora

Vinohrady v obci Lodosa, ktoré sa nachádzajú na pravom brehu rieky Ebro a ktoré boli zapísané do vinohradníckeho registra rady od 29. apríla 1991, zostanú zaregistrované, pokiaľ stále existujú.

Žiadna prípadná zmena hraníc obcí zahrnutých do oblasti výroby nebude mať za následok vyčiarknutie zaregistrovaných vinohradov z vinohradníckeho registra.

Oblasť výroby zahŕňa menšie zemepisné jednotky, ktoré sa označujú ako „viñedos singulares“ [vinohradnícke hony]. Tieto jednotky sú menšie ako obec a môžu zahŕňať jednu katastrálnu parcelu alebo niekoľko rôznych parciel. Vek viniča musí byť aspoň 35 rokov.

7. Hlavné muštové odrody

GARNACHA BLANCA

ALARIJE – MALVASÍA RIOJANA

ALBILLO MAYOR – TURRUNTÉS

SAUVIGNON BLANC

TEMPRANILLO

TEMPRANILLO BLANCO

VERDEJO

GRENACHE TINTO

CHARDONNAY

MACABEO – VIURA

MATURANA BLANCA

MATURANA TINTA

MAZUELA

GRACIANO

8. Opis súvislostí

VÍNO

Na vlastnostiach vín z hrozna z oblasti Rioja sa prejavuje vplyv atlantického podnebia, vďaka čomu majú tieto vína mierny obsah alkoholu a telo s vysokým obsahom kyselín. Preto sú vhodné na vyzrievanie v bariku. V tejto oblasti je počas vegetačného cyklu menší počet slnečných hodín než v južnejšej časti oblasti zemepisného označenia. Oblasť má zároveň vyšší úhrn zrážok, čo má priamy vplyv na kyslosť vína. Tieto faktory spolu s ochranou, ktorú poskytuje horské pásmo Sierra de Cantabria, zlepšujú opísané vlastnosti vín, či už jednoodrodových, alebo sceľovaných s vínami z iných oblastí. Pokiaľ ide o oblasť Rioja Alavesa, vzhľadom na súčasný vplyv atlantického a stredomorského podnebia majú tieto vína skôr vyšší obsah alkoholu než predtým uvedené vína. Zároveň majú nižšiu kyslosť a sú všestrannejšie, keďže sú vhodné na okamžitú spotrebu aj na vyzrievanie vo fľaši. Ochrana, ktorú poskytuje horské pásmo Sierra de Cantabria na severe, je v tejto oblasti ešte výraznejšia. Počet slnečných hodín je podobný ako v oblasti Rioja Alta, zatiaľ čo úhrn zrážok je skôr nižší. Vďaka svojej všestrannosti sú tieto vína ideálne aj na výrobu kupáží. Najjužnejšia oblasť Rioja Oriental sa vyznačuje nižším úhrnom zrážok a stredomorským podnebím, pre ktoré je typický vyšší počet slnečných hodín. Vína majú vyšší obsah alkoholu a výraznejšiu vôňu a sú ideálne na sceľovanie a výrobu vín určených na vyzrievanie vo fľaši. Klimatické podmienky zároveň vedú k tomu, že tieto vína môžu byť vhodné aj na okamžitejšiu spotrebu.

Analýza pôd zahŕňa tri hlavné typy. V najsevernejšej časti oblasti zemepisného označenia sa nachádzajú ílovito-vápencové pôdy. Tie sú základným zdrojom pre pestovanie viniča a nachádzajú sa medzi oblasťami Rioja Alavesa a Rioja Alta. V oblastiach Rioja Alta a Rioja Oriental existujú aj aluviálne a ílovité pôdy s vysokým obsahom železa. Z viniča, ktorý sa na nich pestuje, sa vyrábajú vína s menším telom, než majú vína uvedené vyššie.

Z hospodárskeho hľadiska víno predstavuje 20 % HDP regiónu. Vzhľadom na dlhú tradíciu pestovania viniča a zásadný význam vína v tomto regióne treba zabezpečiť udržateľnosť tohto odvetvia. Preto sa optimálne využívajú opísané prírodné podmienky. Keďže miestna výroba sa špecializuje najmä na vyzrievanie vín, je v tejto oblasti jedna z najvyšších koncentrácií dubových sudov na svete.

AKOSTNÉ ŠUMIVÉ VÍNO

Hoci je zemepisné označenie známe najmä v súvislosti s výrobou tichých vín, niektoré vinárske podniky vyrábajú tradičnou metódou už od polovice 19. storočia aj akostné šumivé vína, a teda majú príslušné odborné znalosti aj skúsenosti.

Sviežosť a kyslosť predstavujú dva hlavné prvky pri výrobe akostných šumivých vín. Podľa Winklerovho indexu je oblasť zemepisného označenia územím s nižšími teplotami. To prispieva ku krátkym vegetačným cyklom, ktoré majú za následok správnu fenolovú zrelosť bez toho, aby mali tieto vína vysoký obsah alkoholu. Práve to sú prvky, ktoré sú ideálnym východiskom pre výrobu týchto vín.

9. Ďalšie základné podmienky

Právny rámec

Vnútroštátne právne predpisy

Druh ďalšej podmienky

Fľašovanie vo vymedzenej zemepisnej oblasti

Opis podmienky

Vína s chráneným označením pôvodu „Rioja“, sa môžu fľašovať len v registrovaných vinárskych podnikoch, ktoré sú zapísané v registri regulačnej rady. V opačnom prípade nemožno pre víno používať toto označenie.

Dôvodom tejto požiadavky je, že akosť vína ponúkaného konečnému spotrebiteľovi je pri preprave a fľašovaní mimo oblasti výroby ohrozená viac než v prípade, keď sa tieto úkony vykonávajú v danej oblasti. Uvedená požiadavka má chrániť dobrú povesť vína Rioja sprísnením kontroly jeho jedinečných vlastností a kvality. Z tejto ochrany chráneného označenia pôvodu majú úžitok všetci výrobcovia. Toto rozhodnutie bolo potvrdené rozsudkom Súdneho dvora Európskej únie zo 16. mája 2000.

Právny rámec

Vnútroštátne právne predpisy

Druh ďalšej podmienky

Ďalšie podmienky súvisiace s označovaním

Opis podmienky

Názov „RIOJA“ musí byť zreteľne viditeľný a hneď pod ním by mali byť uvedené tieto prvky: „Denominación de Origen Calificada“ (chránené označenie pôvodu), pečiatka regulačnej rady, ochranná známka a meno alebo obchodné meno registrovaného vinárskeho podniku alebo obchodný názov.

Pojmy „barik“ a „drevo“ možno pri uvádzaní na trh, propagácii a označovaní vín uvádzať až po ukončení procesu vyzrievania.

Povoľuje sa používať názov oblasti alebo obce, ak odtiaľ pochádza hrozno a ak sa tam víno vyrába, resp. vyzrieva a fľašuje. Z registrovaných vinohradov v obciach susediacich s oblasťou alebo obcou, kde má výrobca vína sídlo, však môže pochádzať maximálne 15 % hrozna použitého na výrobu vína, pričom sa musí preukázať, že bude zabezpečená výlučná dostupnosť týchto 15 % hrozna počas najmenej desiatich po sebe nasledujúcich rokov.

V prípade akostných šumivých vín musí byť výraz „Método Tradicional“ [tradičná metóda] uvedený bezprostredne pod údajom o obsahu cukru, pričom sa použije veľkosť písma, ktorá nesmie presiahnuť veľkosť použitú pre názov „Rioja“.

Na etikete, na ktorej sa uvádzajú povinné informácie, nesmie byť veľkosť písma výrazu „Método Tradicional“ [tradičná metóda] menšia ako 0,3 cm.

Výraz „viñedo singular“ [vinohradnícky hon] musí byť uvedený bezprostredne pod pojmom, ktorý je zapísaný ako ochranná známka, pričom jeho veľkosť písma, hrúbka a farba nesmú byť výraznejšie ako v prípade názvu „Rioja“.

Odkaz na špecifikáciu výrobku

http://www.mapama.gob.es/es/alimentacion/temas/calidad-agroalimentaria/calidad-diferenciada/dop/htm/dop_rioja.aspx

(1) Ú. v. EÚ L 347, 20.12.2013, s. 671.